A verseny után nem sokkal, június 11-én ralibaleset következtében 70 éves korában elhunyt Ove Andersson, az alapító csapatfőnök. Franciaországban a gyász jeléül az autók orrára fekete csíkot festettek, a versenyzők és a csapat tagjai fekete karszalagot viseltek. Az időmérő edzésen a Toyoták a 4. és a 8. helyet szerezték meg. A versenyen Trulli harmadik lett, Andersonnak ajánlva az évi legjobb eredményét. Glock a 11. helyen fejezte be a versenyt, a csapat egy pontra megközelítette a 4. Red Bullt a konstruktőri világbajnokságban. Silverstoneban az időmérőn Glock 12., Trulli pedig 14. lett. A versenyen Glock maradt a rajtpozíciójában, Trulli viszont feljött a 7. helyre. Németországban Glock dobogóközelben végezhetett volna, de a 36. körben eltörött a felfüggesztése és óriásit bukott. Trulli a 9. helyen ért célba. A magyar nagydíj a csapat egyik legsikeresebb versenye volt a szezonban. Timo Glock az ötödik helyről rajtolva a második lett, első dobogós helyét megszerezve ezzel, Trulli két pontot szerzett. Valenciában ismét jól teljesítettek piros-fehérek, Trulli ötödik, Glock hetedik lett.